b'\n_START_ARTICLE_\nCasc de punta\n_START_PARAGRAPH_\nEl casc de punta (en alemany Pickelhaube) era un tipus de casc militar --a voltes tamb\xc3\xa9 policial-- de bomba arrodonida (a voltes una mica acampanada), amb viseres frontal i posterior i el cim ornat amb una cresta rematada en punta. Com altres cascos vuitcentistes, tenia aspecte met\xc3\xa0l\xc2\xb7lic, per\xc3\xb2 en realitat estava fet de cuir premsat o materials afins. En campanya l\'ex\xc3\xa8rcit alemany el dugu\xc3\xa9 cobert amb una funda de roba des del 1892. _NEWLINE_Casc de punta \xc3\xa9s una designaci\xc3\xb3 tipol\xc3\xb2gica de car\xc3\xa0cter gen\xc3\xa8rico-descriptiu, com, de fet, \xc3\xa9s tamb\xc3\xa9 l\'alemany Pickelhaube. En catal\xc3\xa0, doncs, no t\xc3\xa9 sentit emprar la forma alemanya com a designaci\xc3\xb3 gen\xc3\xa8rica, i menys encara en refer\xc3\xa8ncia a ex\xc3\xa8rcits de llengua no alemanya (similarment s\'esdev\xc3\xa9 amb el terme alemany Stahlhelm, que no \xc3\xa9s tampoc cap nom propi d\'un disseny concret). \xc3\x89s incorrecta la forma "casc de punxa", usada col\xc2\xb7loquialment alguna volta._NEWLINE_Paradoxalment, el casc de punta, protot\xc3\xadpicament alemany, fou invenci\xc3\xb3 russa; segons sembla, disseny personal del tsar Nicolau I. Frederic Guillem IV de Pr\xc3\xbassia l\'hauria conegut en l\'estadi de prototip, en visita al seu col\xc2\xb7lega rus, i cuit\xc3\xa0 a copiar-lo i a adoptar-lo oficialment, mentre que l\'ex\xc3\xa8rcit rus s\'hi retard\xc3\xa0 uns anys. _NEWLINE_En tot cas, el casc de punta fou adoptat per l\'ex\xc3\xa8rcit prussi\xc3\xa0 el 1842 com a lligadura de campanya, per a tots els graus, en substituci\xc3\xb3 del xac\xc3\xb3; com que aix\xc3\xb2 coincid\xc3\xad amb la substituci\xc3\xb3 de la casaca per la guerrera, la silueta del soldat prussi\xc3\xa0 en sort\xc3\xad profundament transformada. El casc de punta hi continuaria ininterrompudament en aquest \xc3\xbas fins al 1916, amb m\xc3\xbaltiples variants de disseny concret segons les armes o unitats, i tamb\xc3\xa9 segons els per\xc3\xadodes. _NEWLINE_De seguida el casc de punta esdevingu\xc3\xa9 emblem\xc3\xa0tic de l\'ex\xc3\xa8rcit prussi\xc3\xa0 (i del militarisme prussi\xc3\xa0), i, a mesura que en cresqu\xc3\xa9 el prestigi a base de vict\xc3\xb2ries fulminants, es convert\xc3\xad en un element a tenir en compte en la moda militar internacional. D\'antuvi fou adoptat pels estats alemanys pro-prussians. A R\xc3\xbassia fou la lligadura universal de campanya de 1844 a 1855, en qu\xc3\xa8 es retorn\xc3\xa0 al xac\xc3\xb3. Molts altres ex\xc3\xa8rcits adoptaren el casc de punta, fos durant un per\xc3\xadode breu o llarg; per a tot l\'ex\xc3\xa8rcit o per a determinades armes o unitats; per a campanya o per a gala. En un o altre d\'aquests casos hi hagu\xc3\xa9 Portugal, Espanya, Dinamarca, Su\xc3\xa8cia-Noruega, Gr\xc3\xa8cia, Romania, els EUA, el Brasil, diverses rep\xc3\xbabliques hispanoamericanes, etc., etc. _NEWLINE_De forma simptom\xc3\xa0tica, Fran\xc3\xa7a, el Regne Unit i \xc3\x80ustria (i despr\xc3\xa9s \xc3\x80ustria-Hongria) evitaren minuciosament el casc de punta. El m\xc3\xa9s similar en termes brit\xc3\xa0nics fou un dels models de casc colonial que rematava en punta._NEWLINE_En fundar-se l\'Imperi alemany (1871) sota hegemonia prussiana i amb exclusi\xc3\xb3 d\'\xc3\x80ustria, el nou ex\xc3\xa8rcit imperial alemany assum\xc3\xad la tradici\xc3\xb3 prussiana i, amb aquesta, el casc de punta. _NEWLINE_Iniciada la Primera Guerra Mundial, el casc de punta es revel\xc3\xa0 in\xc3\xbatil com a protecci\xc3\xb3 en les noves condicions de combat, i, alhora, massa conspicu, sobretot per a la lluita de trinxera. El setembre de 1915 se li retir\xc3\xa0 la punta en campanya. El 1916, finalment, fou substitu\xc3\xaft pel nou casc d\'acer (Stahlhelm) model 1916. Restaria encara per a rereguarda, i per a \xc3\xbas a l\'interior d\'Alemanya, fins a la fi de la guerra i l\'enfonsament de la monarquia (novembre 1918), quan fou abolit. _NEWLINE_Entre la segona meitat del segle XIX i inicis del segle XX, la policia uniformada de molts estats duia cascos de punta, els quals acabaren de passar de moda arran de la derrota alemanya en la Primera Guerra Mundial. A Alemanya mateix, la Rep\xc3\xbablica de Weimar substitu\xc3\xad el casc de punta policial, massa vinculat al r\xc3\xa8gim anterior, per un xac\xc3\xb3 d\'al\xc3\xa7ada mitjana, que esdevindria caracter\xc3\xadstic del cos.'